Rasseherrie oor Paul Kruger-fotoDie foto van Anchen Dreyer, DA-LP, wat by die Solidariteit Beweging se Toekomsberaad geneem is. Foto: Phillip Bruwer Nog ŉ herrie oor beweerde rassisme het Vrydag op sosiale media losgebars nadat ŉ foto van Anchen Dreyer, DA-LP, wat langs ŉ kartonuitknipsel van Paul Kruger staan, wyd versprei is. In die foto, wat op 10 Oktober 2015 by die Solidariteit Beweging se Toekomsberaad geneem is, hou Dreyer ŉ plakkaat vas met die woorde, “Lekker verjaar Oom Paul!”. Keith Khoza, die woordvoerder van die ANC, het op Twitter teen die foto uitgevaar en gesê Dreyer is ŉ “toevoeging tot die DA se rassistiese brigade” wat openlik ŉ “rassistiese geleentheid” gevier het. Hy het verder gesê Dreyer se “openlike viering van Paul Kruger-dag” bevestig bloot hoe rassisties die party is. “[Mmusi] Maimane, [die leier van die DA], se geskrewe notas het gepraat van die DA se onverdraagsaamheid teenoor rassisme, maar die organisasie tree nie op teen rassiste nie! Wie flous vir wie?” het Khoza geskryf. Dreyer het by navraag van Maroela Media die ANC se uitsprake as belaglik beskryf en gesê dit is niks anders as ŉ taktiek om die aandag af te lei van die regerende party se mislukkings, insluitend die hoë werkloosheidsyfer in die land nie. “Die werkloosheid in Suid-Afrika onder alle jeug, maar veral onder die swart jeug, is ŉ brandpunt en iets waaroor die DA hom ten sterkste uitspreek en daarom probeer die ANC die aandag daarvan weglei,” het sy gesê. “Hierdie storie wys eintlik net hoe desperaat hulle is. Hulle skraap nou regtig die bodem om enige manier te kry om negatiewe publisiteit vir hul opponente te skep.” Dreyer het beklemtoon dat daar niks skandalig is aan die foto nie en dat sy geensins iets het om weg te steek nie. “Ek het Solidariteit se Toekomsberaad bygewoon om na die menings van verskeie rolspelers te luister. Mense het op lighartige wyse foto’s saam met die Paul Kruger-uitknipsel geneem en daar was ŉ prettige atmosfeer. Nou probeer die ANC ŉ skandaal daarvan maak. Ek dink die meeste kiesers sien deur hierdie flou poging.” Dirk Hermann, bestuurshoof van die Solidariteit Beweging, het gesê die ANC se negatiewe tipering van Paul Kruger is aanduidend van die party se gebrekkige historiese begrip. “Paul Kruger word deur talle Afrikaners as die grootste Afrikaner van alle tye gesien. Ons vra nie om verskoning daarvoor nie; inteendeel, ons herdenk hom,” het hy gesê. “Oom Paul het gesê neem uit die verlede wat goed is en bou die toekoms daarop. Daarom was dit gepas om die Toekomsberaad op Oom Paul se verjaarsdag te hou, omdat dit juis is wat ons daar gedoen het. Ons doel was om na maniere te kyk waarop Afrikaners ŉ toekoms in Suid-Afrika kan hê wat vry, veilig en voorspoedig is,” het Hermann verduidelik. Op ŉ vraag oor Dreyer se betrokkenheid by die beraad, het Hermann gesê sy was maar een van sowat 2 700 afgevaardigdes en lede van die publiek wat die beraad bygewoon het. “Die beraad is deur talle meningsvormers met verskillende standpunte bygewoon. Die feit is dat die ANC Afrikaners beskuldig bloot omdat hulle bestaan. Net die feit dat Afrikaners bymekaar kom, word deur die ANC as rassisties gesien en ons sal dit nie duld nie.” Khoza kon nie onmiddellik Vrydagmiddag vir kommentaar bereik word nie.